Vuurwapenwet: Cele moet luister na duisende beswareDaar is groot teenkanting teen die beoogde wysigings aan die vuurwapenwet. (Foto: Lynette Oxley/Gosa Girls on Fire, Facebook) Die DA sê hoewel hy ten gunste van streng vuurwapenbeheer en -lisensiëring is, kan hy nie die voorgestelde wysigings aan die Wet op Vuurwapenbeheer in sy huidige formaat steun nie. Die amptelike opposisie sê die voorgestelde wysigings het verreikende gevolge vir nie net burgerlike veiligheid nie, maar ook vir ander bedrywe soos jag en diegene in die private veiligheidsektor. Die DA het weereens ŉ beroep op mense gedoen om aan die burgerlike sekretariaat vir polisie te skryf en hul insette oor die voorgestelde wysigings te lewer. Die DA het reeds sy besware oor die wetsontwerp ingedien en sê mense is met reg kwaad oor die voorgestelde wysigings in die wet. “Die wysigings gaan burgers se regte om hulself te beskerm, erg strem. Dit is iets wat nie ligtelik opgeneem kan word nie, veral gegewe die wydverspreide verwoesting en chaos wat twee weke gelede in KwaZulu-Natal en Gauteng geheers het. Inwoners daar is aan hul eie genade oorgelaat terwyl die polisie en ander wetstoepassingsagentskappe misluk het om gemeenskappe teen geweld en plundering te beskerm,” sê Andrew Whitfield, die DA se woordvoerder oor polisie. Bykomend tot die DA se beswaar teen die verwydering van “selfverdediging” as rede om ŉ vuurwapen te besit, het die party ook besware teen verskeie ander kwessies. Dit sluit in die breë magte wat aan die minister van polisie gegee word om enige soort ammunisie deur ŉ kennisgewing in die Staatskoerant te verbied. Die DA is ook gekant teen die verskerpte bepalings wat die wetsontwerp sal skep om ŉ lisensie vir geleentheidsjag of vir sportskietdoeleindes te bekom. “Ons is gekant teen die beperking op die getal vuurwapenlisensies wat toegewyde en beroepsjagters mag besit. Ons steun ook nie die verwydering van die vermoë om vuurwapens en ammunisie in private versamelings te hou nie,” sê Whitfield. Die DA meen die geldigheid van lisensies vir geleentheid- of toegewyde jag en sportskiet moet onveranderd bly. “Die minister se magte om die manier waarop ŉ veiligheidsbeampte ŉ vuurwapen dra te reguleer, is te breed en oop in die wetsontwerp. Die beperking om net drie vuurwapens sonder ŉ vervoerlisensie te vervoer, kan te laag wees. Dit kan voorsien word dat beroepslui en veiligheidspersoneel soms meer as drie vuurwapens op ŉ slag sal moet vervoer.” Die DA meen onder meer ook die vermindering van die hoeveelheid ammunisie wat ŉ lisensiehouer mag besit, moet geskrap word en is sterk gekant teen die wysiging wat private lisensiehouers sal verhoed om hul eie ammunisie te laai. Whitfield sê Bheki Cele, minister van polisie, kan nie die 100 000 mense ignoreer wat die party se petisie onderteken het nie, en ook nie dié besware wat reeds by die burgerlike sekretariaat ingedien is nie. “Min. Cele het klaaglik misluk in sy plig om die polisie in staat te stel om Suid-Afrikaners te dien en te beskerm en nou wil hy ons van verdere beveiligingsmaatreëls stroop. Hy kan nie aanhou om wetsgehoorsame burgers te vervolg net omdat dit makliker is as om sy werk te doen om misdadigers te vang en ons mense te beskerm nie.” Whitfield sê as Cele nie sy pligte kan nakom nie, moet hy in die pad gesteek word. “Om gewone mense in misdadigers te verander weens min. Cele en die polisie se onbekwaamheid, moes nooit deur pres. Cyril Ramaphosa geduld word nie.”